HR Službeni list Europske unije L 169/27

UREDBA KOMISIJE (EU) 2018/960

оd 5. srpnja 2018.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za lambda-cihalotrin u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za lambda-cihalotrin utvrđene su u dijelu B Priloga III. Uredbi (EZ) br. 396/2005.

(2) Europska agencija za sigurnost hrane (Agencija) dostavila je za lambda-cihalotrin obrazloženo mišljenje o reviziji postojećih MRO-a u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (2). Agencija je naknadno dostavila zaključak o stručnom pregledu za lambda-cihalotrin (3) u kojem su ažurirani analitički krajnji učinci. U skladu s člankom 43. Uredbe (EZ) br. 396/2005 Komisija je od Agencije zatražila da preispita procjenu za lambda-cihalotrin uzimajući u obzir nove krajnje učinke. Agencija je 2. prosinca 2015. dostavila obrazloženo mišljenje o reviziji preispitivanja postojećih MRO-a za lambda-cihalotrin (4). Definicija ostatka za lambda-cihalotrin obuhvaća i tvar gama-cihalotrin. U skladu s člankom 43. Uredbe (EZ) br. 396/2005 Komisija je od Agencije zatražila da preispita MRO-e za lambda-cihalotrin uzimajući u obzir i moguće upotrebe gama-cihalotrina. Agencija je 26. srpnja 2017. dostavila obrazloženo mišljenje o ciljanoj reviziji postojećih MRO-a za lambda-cihalotrin s obzirom na nespecifičnu definiciju ostatka (5).

(3) Agencija je predložila da se izmijeni definicija ostatka za sve proizvode. Utvrdila je da u pogledu MRO-a za kelj i rižu u zrnu postoji rizik za potrošače. Stoga je te MRO-e primjereno sniziti. Agencija je zaključila da u pogledu MRO-a za sve proizvode određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Agencija je također zaključila da u pogledu MRO-a za sjemenke suncokreta, soju i čaj informacije nisu dostupne i da je potrebno da upravitelji rizikom izvrše daljnje razmatranje. MRO-e za te proizvode trebalo bi utvrditi na posebnoj granici određivanja ili bi se trebala primjenjivati zadana vrijednost MRO-a utvrđena u članku 18. stavku 1. točki (b) Uredbe (EZ) br. 396/2005.

(4) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(5) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. U pogledu više tvari ti su laboratoriji zaključili da je zbog tehnološkog razvoja za određene proizvode potrebno utvrditi posebne granice određivanja.

(6) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(7) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ima te su njihove napomene uzete u obzir.

(8) Uredbu (EZ) br. 396/2005 trebalo bi stoga na odgovarajući način izmijeniti.

(9) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(10) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(11) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

U pogledu aktivne tvari lambda-cihalotrin u i na svim proizvodima, osim kelja i riže u zrnu, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u EU-u ili uvezeni u EU prije 26. siječnja 2019.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 26. siječnja 2019.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 5. srpnja 2018. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; 2014. Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (EC) No 396/2005 („Obrazloženo mišljenje o reviziji postojećih maksimalnih razina ostataka (MRO) za lambda-cihalotrin u skladu s člankom 12. Uredbe (EZ) br. 396/2005”). EFSA Journal 2014.;12(1):3546.

(3) Europska agencija za sigurnost hrane; 2014. Conclusion on the peer review of the pesticide risk assessment of the active substance lambda-cyhalothrin („Zaključak o stručnom pregledu procjene rizika za pesticide s aktivnom tvari lambda-cihalotrin”). EFSA Journal 2014.;12(5):3677.

(4) European Food Safety Authority, 2015. Reasoned opinion on the revision of the review of the existing maximum residue levels for lambda-cyhalothrin („Obrazloženo mišljenje o reviziji preispitivanja postojećih maksimalnih razina ostataka za lambda-cihalotrin”). EFSA Journal 2015.;13(12):4324.

(5) European Food Safety Authority, 2017. Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin („Obrazloženo mišljenje o ciljanoj reviziji postojećih maksimalnih razina ostataka za lambda-cihalotrin s obzirom na nespecifičnu definiciju ostatka i postojeću dobru poljoprivrednu praksu za tvar gama-cihalotrin”). EFSA journal 2017.;15(7):4930.